# Aspectos comúns

## Glosario

## Estrato social

Definición:

  Cada un dos niveis nos que se divide unha sociedade en función da riqueza, poder ou importancia social.

Exemplo:

  Ana e Pablo non eran do mesmo estrato social, ela era rica e el tiña que traballar arreo para poder comer.

## Privilexiado-Privilexiada

Definición:

  Persoa avantaxada que pode facer algo que os demais non poden ou que está libre de obrigas que os demais teñen.

Exemplo:

  Sempre fuches unha privilexiada, nunca tiveches que facer as mesmas tarefas ca nós.

## Historia de xénero

Definición:

  Rama da Historia que trata de ofrecer unha visión máis completa do estudo da humanidade ao incorporar as relacións entre os xéneros e as súas implicacións en política, sociedade e economía. A Historia das Mulleres englóbase dentro deste campo de estudo.

Exemplo:

  Grazas aos meus estudos en Historia de Xénero, puiden coñecer a existencia de mulleres medievais moi interesantes.

## Excedente

Definición:

  Cantidade que sobra, que hai a maiores do que se necesitaba para algo.

Exemplo:

  Este ano a colleita de millo foi moi boa, temos suficiente para alimentar as nosas galiñas e podemos vender o que nos sobra para gañar un diñeiro extra.

# Sociedade

En xeral, na Antigüidade, existían sociedades moi xerarquizadas onde había estratos sociais ben diferenciados en canto á posesión de riquezas, poder ou influencia e oportunidades.

## Sociedades xerarquizadas

### A posesión de riqueza

Unha minoría da poboación era a que gozaba de riquezas, propiedades, terras e cargos políticos ou relixiosos importantes, tendo unha situación privilexiada determinada, en moitos casos, polo nacemento ou pola proximidade á familia real.

### O poder ou influencia

Pola contra, a maioría da poboación estaba sometida ao poder destes e era a que realizaba os diferentes traballos e servizos.

Ademais, existía un grupo de poboación que carecía de dereitos e sufrían a escravitude, o que implicaba a posesión de persoas e a restrición dos seus dereitos e oportunidades.

## Oportunidades: nacer neno ou nena?

Aparte das diferenzas de riqueza e nivel social, nacer neno ou nena tamén determinaba como sería a túa vida. Aplicando os termos que manexamos hoxe, estas sociedades antigas eran en xeral patriarcais, sexistas e machistas.

### Patriarcais

Os homes, só polo feito de selo, tiñan unha posición de máis poder que as mulleres, por exemplo, podían acceder aos postos políticos e relixiosos máis importantes.

### Sexistas

As tarefas e labores tanto económicas como sociais estaban asociadas a sexos diferentes.

### Machistas

As tarefas consideradas máis importantes e mellor pagadas eran en xeral desempeñadas por homes (pensa na cantidade de nomes de reis e faraóns da antigüidade que coñeces) e as consideradas inferiores e peor pagadas eran desempeñadas por mulleres. Aínda así, nas sociedades antigas houbo moitas mulleres que desafiaron os roles de xénero e levaron vidas moi diferentes ás da maioría. Cada vez coñecemos máis exemplos grazas ás investigacións da Historia de Xénero.

## Lectura facilitada

- As sociedades antigas estaban moi xerarquizadas.
- Unhas poucas persoas tiñan riquezas e poder.
- A maioría das persoas estaban sometidas e tiñan que realizar traballos.
- Existía a escravitude.
- As sociedades antigas eran patriarcais, sexistas e machistas.
- A Historia de Xénero estuda as mulleres en distintas épocas históricas.

## Audio

audio/mpeg

# Economía

A acumulación de excedente, debido a un mellor aproveitamento da auga dos ríos (diques e canles de irrigación) e ao aumento de terra cultivable, fixo que a economía se volvese moito máis complexa. Algunhas características son:

## Características da economía

### Agricultura

A principal actividade económica segue sendo a agricultura.

### Gandería

A gandería ten máis importancia nas rexións áridas.

### Artesanía

A artesanía experimenta un gran crecemento en cantidade e variedade, mellorando os acabados.

### Moeda e troco

Non se emprega a moeda como a entendemos hoxe, pero si empregan o valor de metais preciosos como referencia.
Practícase o troco.

### Comercio

A actividade comercial aumenta notablemente.

### Impostos

Os centros de poder político e/ou relixioso recadan impostos.

## Lectura facilitada

- A economía das sociedades antigas medrou debido a un mellor aproveitamento da auga dos ríos.
- A principal actividade económica é a agricultura.
- A gandaría ten máis importancia nas rexións áridas.
- A artesanía experimenta un gran crecemento.
- Non se empregan moedas como agora, pero teñen como referencia o valor de metais preciosos.
- Practícase o troco.
- Aumenta o comercio.
- Os centros de poder político e/ou relixioso recadan impostos.

## Audio

audio/mpeg

# Tarefa

Agora teredes que sintetizar nunhas poucas palabras, as características básicas das culturas antigas e para iso teredes que completar no cadro da mesma ficha que xa descargastes, os recadros de "sociedade antiga" e "economía antiga".

Pouco a pouco o voso informe está collendo forma, ánimo e seguide así!

Páxina 13 de 32

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)